《和陈简斋韵》
宋代·葛胜仲

马鞭虽长不及腹，山林朝市两角逐。华堂谁挂元吉獐，坐使朱门变林谷。

龙章凤姿自有种，山野头颅未为辱。长沙写真得天趣，下视冯尹皆奴仆。

君不见青州刘幡得异草，能遣死麇骨再肉。又不见广平射麇变浮屠，因罢校猎投金镞。

两幅陵陂槲叶香，俦侣共乐春草长。昂头妥尾无所畏，窘拘知胜触藩羊。

作者简介：葛胜仲 (1072～1144) 宋代词人，字鲁卿，丹阳（今属江苏）人。绍圣四年(1097)进士。元符三年(1100)，中宏词科。累迁国子司业，官至文华阁待制。卒谥文康。宣和间曾抵制征索花鸟玩物的弊政，气节甚伟，著名于时。与叶梦得友密，词风亦相近。有《丹阳词》。